
Бүген Татарстан Президенты вазыйфаларын вакытлыча башкаручы Рөстәм Миңнеханов Менделеевскида аммиак, метанол һәм грануллы карбомид җитештерү комплексы төзелеше проектын тормышка ашыру барышы белән танышты. Республика лидерын "Аммоний" ААҖ генераль директоры Сергей Шевченко озатып йөрде.

Рөстәм Миңнеханов елга суны әзерләү җайланмасы, реформинг, карбамид склады һәм газ-турбина җайланмасы кебек кайбер объектларны карады. Бүгенге көндә комплексны төзү тәмамлану алдында, кайбер объектларда эшләтеп җибәрү башкарыла.

Заводта тәүлегенә 2050 тонна аммиак яки 1400 тонна аммиак һәм 680 тоннага кадәр метанол җитештерелер дип көтелә. Метанол республиканың нефть химиясе предприятиеләре, шул исәптән "Түбән Кама Нефть химиясе" заводы өчен чыгарылачак. Аммиактан карбамид һәм аммиак селитрасы җитештереләчәк, ул авыл хуҗалыгында кулланыла. Әлеге азотлы ашламаларны сатуга килгәндә исә, грануллы карбамидның 30 проценты Россия территориясендә, калган 70 проценты БДБ илләренә, Европа һәм Азиягә сатылачак.

Журналистлар белән әңгәмәсендә Sojitz Corporation ягыннан төзелеш мәйданчыгы җитәкчесе Хироюки Инокучи хәбәр иткәнчә, завод агымдагы елның август-сентябрь айларында эшләтеп җибәрелергә тиеш. "Хәзерге вакытта ниятләнгән барлык эшләрнең 97,5 проценты үтәлгән", - дип белдерде ул. Хироюки Инокучи билгеләп узганча, завод берничә зонага бүленә. Аммиак җитештерү зонасында төзелеш эшләре тәмамланган диярлек. Тиздән аны эшләтеп җибәрүгә керешәчәкләр. Карбамид җитештерү зонасында төзелеш эшләре бара, ул июнь аенда эшли башларга тиеш.
Рөстәм Миңнеханов "Аммоний" ААҖ объектларын төзү барышы белән танышты